Súradnice: 48°08′27″S 17°07′14″V﻿ / ﻿48,140805°S 17,120635°V﻿ / 48.140805; 17.120635

 O nákupnom centre v komplexe Eurovea pozri *Galleria Eurovea.*
**Eurovea** je bratislavské obchodné centrum na ľavom brehu Dunaja, v blízkosti Mosta Apollo, Slovenského národného divadla a budovy Tower 115. Eurovea spája nábrežie s centrom mesta. Projekt zahŕňa kancelárske priestory, byty, hotel ako aj najväčšie podzemné parkovisko v Bratislave pre 1700 áut. Takmer dve tretiny plochy Eurovey tvorí zeleň a verejné priestory. Tie vytvoril investor za približne štyristo miliónov korún a po dokončení sa stali majetkom mesta. Celá výstavba je rozdelená do dvoch fáz.

Prvá fáza
---------

V júli 2006 sa začalo pracovať na prvej fáze projektu, ktorý na celkovej rozlohe 230 tisíc m² ponúkne 60 000 m² obchodných, priestorov a zariadení pre voľný čas a zábavu a na rozlohe ďalších viac ako 60 000 m² kancelárske priestory, hotel a byty. Projekt sa bude rozprestierať okolo nového námestia a bude zahŕňať jedinečný nábrežný park a terasy. Prvá fáza bola dokončená začiatkom roku 2009. Predaj bytov sa začal v marci 2008 s cenami od takmer 8 miliónov Sk (265 tisíc €) za studio (*garsónka*) až po okolo 100 miliónov Sk (3,32 milióna €) za mezonetové apartmány (*penthouse*). Otvorenie nákupného centra bolo 26. marca 2010. Hotel Sheraton bol otvorený už vo februári.

Súčasťou centra je obchodná časť s názvom Eurovea Galleria s rozlohou 60 000 m². Podľa riaditeľa spoločnosti Ballymore Properties, Petra Bacona, Eurovea mala byť počas výstavby najväčšie stavenisko v strednej Európe.

Zvláštnym a osobitným architektonickým prvkom komplexu je malá časť v tvare zrezaného vajca na severozápadnej strane. Tento objekt je určený na obchodné priestory a administratívu.

Prvá fáza sa skladá z nasledovných častí:

* Nábrežný park pri Dunaji
* River Place (Eurovea Apartments) – bytový komplex
* Eurovea Galleria – nákupné centrum
* Miesto pre voľný čas – fitnescentrum, kasíno, 25-metrový bazén, multikino s 9 kinosálami
* Pribina Place (Eurovea Central) – kancelárske priestory vysokého štandardu
* päťhviezdičkový hotel Sheraton Bratislava

Druhá fáza
----------

Druhá fáza projektu bude tiež zahŕňať predĺženie nákupnej zóny smerom k Mostu Apollo. Tá bude mať 3 podlažia a poskytne 24.000 metrov štvorcových nákupnej plochy. Dominantou a najvyššou budovou bude mrakodrap Eurovea Tower s výškou až 168 metrov s 46 poschodiami. Eurovea City bude doplnené o dve kancelárske budovy Pribinova X a Pribinova Y. Plánovaná je aj výšková budova East Tower & Congress. Eurovea City doplní aj rezidenčný projekt Eurovea Riverside. 

Bude umiestnený v blízkosti mosta Apollo. S ukončením pre túto výstavbu sa ráta s rokom 2023. 

Charakteru veľkomestskej obchodnej štvrte (*city*) v tejto oblasti napomôžu aj ďalšie investičné projekty ako napríklad Sky Park vo výstavbe s piatimi vežami presahujúcimi výšku 100 metrov, či priľahlé Panorama Towers a Tower 115.

Galéria
-------

* Vstup do Eurovea GalleriaVstup do Eurovea Galleria
* Nábrežná promenádaNábrežná promenáda
* Ministerstvo vnútra SR a EuroveaMinisterstvo vnútra SR a Eurovea

Referencie
----------

1. ↑  Eurovea bude najväčšie stavenisko v oblasti
2. ↑   *Eurovea II: Prvý mrakodrap potvrdený / First skyscraper confirmed* [online]. bratislavayimby.blogspot.sk, [cit. 2017-08-03]. Dostupné online. Archivované 2017-08-03 z originálu.

Pozri aj
--------

* River Park

Iné projekty
------------

Commons
* Spolupracuj na Commons Commons ponúka multimediálne súbory na tému **Eurovea**

Externé odkazy
--------------

* Oficiálna stránka projektu